**СОГЛЕДУВАЊЕ НА ФУНКЦИОНИРАЊЕТО НА ЕДНОШАЛТЕРСКИОТ СИСТЕМ НА ЦАРИНСКАТА УПРАВА НА РМ (ЕКСИМ - EXIM)**

**Катерина Тошевска-Трпчевска**

Универзитет „Св. Кирил и Методиј“ во Скопје, Економски факултет - Скопје

katerina@eccf.ukim.edu.mk

**Апстракт**

*Во трудот е објаснета променетата улога на Царинската администрација во XXI вел и нејзината улога во проверката на стоките при преминот на царинското подрачје со истовремено овозможување на заштита на економијата и безбедност на потрошувачите. Фокусот на трудот е да се објасни спроведувањето на едношалтерскиот електронски систем за издавање увозни, извозни и транзитни дозволи (ЕКСИМ) од правен, организациски и управувачки аспект. Потоа, во трудот направена е анализа од неколку истражувања, направени за согледување на ефикасноста од функционирањето на ЕКСИМ-от и неговото влијание врз олеснувањето на трговијата, со ставање акцент на согледаните проблеми и недоследности во неговата примена. На крајот на трудот, нагласена е значајната и клучната улога на Царинската управа на Република Македонија во понатамошно зачувување на одржливоста и успешното функцинирање на едношалтерскиот систем во насока на олеснување на трговијата.*

**Клучни зборови:**Царинска управа на Република Македонија, мерки за олеснување на трговијата, е-Царина, едношалтерски систем, одржливост на ЕКСИМ.

**JEL classification**: F13, F19.

**ВОВЕД**

Повеќе емпириски студии докажале дека преземањето мерки за олеснување на трговијата е важно за секоја национална економија и без исклучок води до остварување на позитивни резултати во однос на зголемувањето на трговската размена (Кикеркова и др., 2016, стр.15). Олеснувањето на трговијата, како подрачје во мултилатералниот трговски систем, е дефинирано со донесената Спогодба за олеснување на трговијата и со мерките, наведени во нејзините одредби. Спогодбата за олеснување на трговијата стапи на сила во февруари 2017 година и од тој момент, па наваму, земјите-членки на СТО се должни да постапуваат по нејзините одредби. Главни мерки што ги наведува Спогодбата за олеснување на трговијата се следниве: јавно објавување на целокупната регулатива, поврзана со меѓународната трговија, намалување и ограничување на трошоците, давачките и потребната документација околу спроведувањето на царинските и на административните процедури, примена на електронски информации пред пристигнување на стоките, користење на техники за управување со ризиците, примена на контрола на стоката по царинењето, сертифицирање на овластени економски оператори, едношалтерски системи, мерки за олеснување на транзитот, зајакнување на соработката помеѓу царинските и другите државни органи, како и зајакнување на соработката помеѓу царинските органи од различни земји (WTO, 2014).

За Република Македонија, која е мала, трговски отворена и увозно зависна земја и која во пост-транзицискиот период сè уште нема изградено стабилна позиција на меѓународната трговска сцена, преземањето мерки за олеснување на трговијата е важен и неопходен услов за подобрување на позициите и остварување повисоки стапки на економски раст. Спроведувањето истражување, со кое ќе се согледаат и ќе се оценат досегашните преземени мерки на подрачјето на олеснување на трговијата и ќе се постават насоките за воведување нови мерки, е од исклучителна важност за земјата и предизвик за истражувачите во областа на надворешната трговија.

Целта на овој труд е да укаже на важната улога што ја има Царинската управа на Република Македонија во спроведувањето и во управувањето со мерките за олеснување на трговијата. На почетокот на трудот се прикажани активностите што Царинската управа на земјата ги презела за воведување на повеќе мерки за олеснување на трговијата. Потоа трудот продолжува да ја објаснува главната улога на Царинската управа во целиот процес на воведување, управување и организирање на работата на една електронска мерка за олеснување на трговијата, а тоа е Електронскиот едношалтерски систем за издавање увозни, извозни и транзитни дозволи и за распоределба на царински квоти, познат како ЕКСИМ. Во трудот се прикажани неколку резултати од спроведени студии и истражувања за функционирањето на ЕКСИМ-от и неговата ефикасност и влијание врз трговијата. На крајот, трудот заклучува дека Царинската управа на Република Македонија сепак има клучна улога во одржување на неговото функционирање, справување со проблемите и одржување на неговата функционалност во насока на забрзување и олеснување на трговијата.

1. **ЦАРИНСКАТА АДМИНИСТРАЦИЈА НА РЕПУБЛИКА МАКЕДОНИЈА ВО XXI ВЕК**

Како никогаш досега, глобализацијата на трговијата наметнува барања со кои значително се отежнува работата на царинските администрации. Од една страна, царинските органи се грижат за овозможување ефективна контрола и безбедност на меѓународните синџири на снабдување, а, од друга страна, во исто време расте потребата за сè поголемо олеснување на легитимната трговија.

Лидерите на царинските администрации во светот досега повеќе пати ја признаваат одговорноста за развој на нова и соодветна стратегиска перспектива и политики за соодветно обликување на улогата на Царината во XXI век. Улогата на Царината е да се контролира меѓународното движење на стоките и истовремено да се заштитат националните интереси на државата со соодветно прибирање на царинските и другите поврзани приходи. Клучната цел е да се овозможи усогласеност на државните политики и закони применливи врз меѓународното движење на стоките, борба против коруптивните активности и обезбедување на границите со истовремено олеснување на легалната трговија. Предизвиците на XXI век наметнуваат потреба од развој на нов концепт на соработка Царина-со-Царина. Денес постои потреба за зголемена соработка помеѓу царинските администрации од различни држави, како и помеѓу Царината и бизнисот за олеснување на легитимната тгровија и соодветно спроведување на царинските контроли. Новите барања наметнуваат потреба преку создавање партнерство помеѓу различни учесници во меѓународната трговија од јавниот и од приватниот сектор, да се создаде глобална царинска мрежа што соодветно ќе го поддржува меѓународниот трговски систем. Визијата на оваа глобална царинска мрежа наметнува создавање на меѓународна „Е-Царина“, мрежа што ќе овозможи брзо, беспрекорно и бесхартиено движење на информациите и поврзаноста (WCO, 2008, p.6). Процесот на царинска модернизација се сметаа како соодветна практика на добро владеење што ќе им помогне на царинските администрации низ реформскиот процес да се соочат со предизвиците во променетото опкружување, од една страна, и да го подобрат квалитетот на услугите што го овозможуваат за приватниот сектор и другите учесници, од друга страна (Idowu and Caliyurt, 2014, p.102).

На Република Македонија, како мала, отворена и увозно зависна земја, олеснувањето на трговијата и зголемувањето на царинската ефикасност ù се неопходни за остварување повисоки стапки на економски раст, за привлекување странски директни инвестиции и за зацрвстување на меѓународните трговски позиции. Царинската администрација на Република Македонија (ЦАРМ) е одговорната институција во државата за спроведување на мерките за олеснување на трговијата, а како членка на Светската царинска организација (СЦО), земјата ја прифатила САФЕ Рамката на стандарди за обезбедување и олеснување на трговијата. Царинската администрација на Република Македонија е одговорната институција во државата за спроведување на мерките за олеснување на тгровијата, препорачани од Светската царинска организација и, истовремено, е главната државна агенција за овозможување безбедна трговија. Во согласност со тоа, сите одредби, поврзани со царинското работење во Република Македонија се направени во согласност со законодавството на Светската трговска организација и со правилата и стандардите на Светската царинска органзиација (Тошевска-Трпчевска, 2015, стр.229).

Во 2007 година Царинската администрација на Република Македонија го започнала процесот на царинска модернизација, компјутеризација и поедноставување на многу процедури, намалување и дури елиминирање на трошоците за увозни/извозни декларации и интензификација и поврзување со Европскиот интеграциски систем. Меѓу поважните мерки, спроведени од Царинската администрација за олеснување на трговијата се: електронскиот едношалтерски систем за издавање увозни, извозни и транзитни дозволи и за распределба на царинските квоти (ЕКСИМ), електронскиот систем за управување со документи (Electronic Document Management System - EDMS), веб апликацијата за постапки со економски ефект, подоцна надградени со ТИР апликацијата за електронска пред-декларација (TIR-EPD), поедноставените царински постапки, системот за управување со ризици, концептот овластен економски оператор и пристапувањето во Новиот компјутеризиран транзитен систем на ЕУ (НКТС - NCTS). Помеѓу другото, Царинската администрација работи на развој на нов систем за целосна електронска обработка на царинските декларации и сите други документи, потребни за спроведување на царинските процедури (ЦУРМ, 2016, стр.24-25).

Фокусот на анализа во овој труд ќе биде значењето и придобивките од спроведувањето на едношалтерскиот систем како мерка за олеснување на трговијата, со нагласување на значењето на посветеноста и водечката улога што ја имала Царинската администрација при спроведувањето на оваа мерка за олеснување на трговијата. Особено е важно да се истакне дека едношалтерскиот систем е единствената електронска мерка, воведена за олеснување на трговијата, што е воведена во земјата и функционира доволно долго за да може да се направи анализа на придобивките што ги овозможила, како и да се укаже на некои слабости од нејзиното функционирање.

1. **ВАЖНОСТА НА ВОВЕДУВАЊЕТО ЕДНОШАЛТЕРСКИ СИСТЕМ КАКО МЕРКА ЗА ОЛЕСНУВАЊЕ НА ТРГОВИЈАТА**

Воспоставувањето едношалтерски систем за увоз и извоз и за контрола на едно место е едно од решенијата што меѓународната заедница го понудила како важна мерка за олеснување на трговијата. Во 2005 година Центарот за олеснување на трговијата и електронскиот бизнис - УН/ЦЕФАКТ како Препорака бр. 33 за олеснување на ефикасната размена на информациите меѓу трговијата и владата, донел Препораки и насоки за воспоставување едношалтерски системи во земјите (UN/CEFACT, 2005, p.1).

Во согласност со препораката на УН/ЦЕФАКТ, едношалтерскиот систем е дефиниран како мерка за олеснување што на страните вклучени во трговијата и во транспортот им овозможува да поднесуваат стандардизирани информации и документи на едно место за исполнување на сите увозни, извозни и транзитни регулаторни барања. Доколку информациите што се поднесуваат се во електронска форма, со примената на овој систем се овозможува еднократно внесување на одделните податоци (UN/CEFACT, 2005, p.3).

Во практиката, спроведувањето едношалтерски систем треба да изврши влијание врз забрзувањето и поедноставувањето на движењето на информациите меѓу претставниците на трговската заедница и државните органи и да донесе видливи придобивки за сите учесници, вклучени во меѓународната трговија. Воспоставувањето на овој систем може да се направи на неколку начини. Еден начин е да ù се овозможи на една државна агенција, како што е царинската администрација, да извршува бројни задачи во име на сите останати агенции. Друг начин на воспоставување на системот е со овозможување пристап неговите корисници да комуницираат со различни системи на различни државни агенции. Третиот начин на поставување едношалтерски систем значи поставување интегриран систем, каде трговците ќе можат да поднесуваат стандардизирани податоци еднократно, а системот ќе ги дистрибуира до надлежните институции (Tadashi and Engman, 2010, p.163).

Управувањето со овој систем треба да го прави една водечка државна агенција, што треба да овозможи пристап на другите државни агенции до информациите што се потребни за нив. Другите државни органи што учествуваат во системот треба меѓусебно да ги координираат контролните активности за успешно функционирање на целиот систем. Со едношалтерскиот систем може да се овозможи и наплата на потребните давачки, даноци и другите трошоци за добивање потребни информации и документација. Со препораката на УН/ЦЕФАКТ не се укажува на задолжителното користење документи во електронска форма, ниту на неопходната примена на понапредни информациски и комуникациски технологии. Но сепак, очекувањата говорат дека примената на информациските и на комуникациските решенија при воведувањето едношалтерски системи значително би влијаело врз олеснувањето на трговијата.

Примената на ваков едношалтерски систем треба во поголема мера да го поедностави и да го олесни процесот на размена на информации помеѓу државните органи и трговците и треба да ја зголеми ефикасноста и ефективноста на официјалните контроли, а преку подобро искористување на ресурсите да ги намали трошоците и на државните органи и на учесниците во трговијата. Придобивките што се очекуваат за државните органи се: поефикасно и поефективно искористување на ресурсите, подобрена или зголемена наплата на приходите, подобрена согласност со трговската заедница, подобрена сигурност и зголемен интегритет и транспарентност на постапките (UN/CEFACT, 2005, pp.10-11).

За претставниците на трговската заедница, придобивките што се очекуваат од примената на едношалтерските системи се: намалување на трошоците преку скратување на времето на чекање, побрзо спроведување на царинската постапка и ослободување на стоката, предвидлива примена и разбирање на законските одредби и прописи, поефикасна и поефективна употреба на ресурсите и зголемена транспарентност на работењето (UN/CEFACT, 2005, p.11).

Примената на едношалтерски системи довела до значителни придобивки во поглед на олеснувањето на тгровијата и во намалувањето на трошоците. На пример, примената на едношалтерски систем овозможила придобивки за целокупната национална продуктивност на Сингапур. Оваа земја е прва во светот, која во 1989 година вовела едношалтерски систем со поврзување на 35 државни агенции. Денес, Царинската управа на Сингапур тврди дека за еден заштеден долар во царинските приходи е потрошен само еден цент, што значи дека профитната маржа изнесува 9900% (World Bank, 2012, p.4). При примената на едношалтерскиот систем во Маурициус било постигнато намалување на времето на царинење на стоките од просечни четири часа на околу 15 минути. Во Сенегал корисниците на системот можат да завршат една работа за еден ден за која претходно им биле потребни два до три дена (Korinek and Sourdin, 2011, pp.7-8). Царинската управа на Кореја проценила дека примената на едношалтерскиот систем донела придобивки за националната економија во износ од 18 милиони американски долари во 2010 година. Овие придобивки претставуваат дел од вкупно остварените користи таа година во вкупен износ од 3,47 милијарди американски долари како резултат на сите преземени мерки за олеснување на трговијата (World Bank, 2012, p.4).

1. **СПРОВЕДУВАЊЕ НА ЕДНОШАЛТЕРСКИОТ СИСТЕМ ВО РЕПУБЛИКА МАКЕДОНИЈА**

Во Република Македонија воведувањето на едношалтерскиот систем започнало во 2007 година, а системот станал оперативен и задолжителен за сите корисници на увозни, извозни и транзитни одобренија и царински квоти од 2009 година. Воведувањето на ова решение како алатка за олеснување на меѓународната трговија во Република Македонија било овозможено со постоењето силна поддршка, односно политичка волја; формирањето експертски тим што посветено работел на развојот на системот; дефинирањето јасни правила и методологија за примена и фокусирањето на потребите на деловната заедница (Kutirov, 2009).

Правните аспекти што се појавиле при воспоставувањето на едношалтерскиот систем биле потребата за воспоставување неопходна правна рамка и измени во некои од постојните закони, воведување можност за поднесување документи во електронска форма, со што ќе се замени хартиената форма, воведување можност за користење електронски потпис со потврдување на неговата авторизација во правниот систем на Република Македонија и овозможување размена на податоците меѓу државните органи со осврт на задолжителноста на деловната тајна и заштитата на податоците. Клучните правни акти, со кои било овозможено функционирањето на едношалтерскиот систем биле: Законот за општа управа постапка, Законот за административните такси и Законот за податоците во електронски облик (Димитровски, 2008, стр. 159). Покрај измените во овие закони и носењето повеќе подзаконски акти, функционирањето на едношалтерскиот систем е целосно регулирано со Уредбата за воспоставувањето и начинот на користење на информацискиот систем за обработка на податоците во електронски облик и електронски потпис при постапките за увоз, извоз и транзит, донесена во 2008 година, а изменета и дополнета во 2011 година (Службен весник2008, бр. 134, стр. 1-2; Службен весник 2011, бр. 13).

Во согласност со правната регулатива со едношалтерскиот систем на Република Македонија управува Царинската управа во координација со другите корисници на системот – државните органи. Корисници на едношалтерскиот систем во Република Македонија се: Минитерството за внатрешни работи со Бирото за јавна безбедност, Министерството за економија заедно со Бирото за метрологија, Министерството за животна средина и просторно планирање, Министерството за земјоделство, шумарство и водостопанство со Управата за семе и саден материјал, со Фитосанитарната управа и со Државниот инспекторат за земјоделство, Министерството за здравство со Бирото за лекови и со Државниот санитарен и здравствен инспекторат, Министерството за култура со Управата за заштита на културното наследство, Министерството за транспорт и врски со Државниот инспекторат за транспорт, Агенцијата за храна и ветеринарство и Дирекцијата за радијациона сигурност (Службен весник 2011, бр. 13, стр. 3-4). Ова значи, дека под раководство на Царинската управа на Република Македонија е извршено меѓусебно поврзување на 17 државни агенции од кои може да се добијат 60 дозволи за реализација на увозот, извозот и транзитот во Република Македонија (ЦУРМ 2018, стр.19).

Придобивките и олеснувањата во трговијата што се постигнуваат со примената на ЕКСИМ-от гледано од страна на Царинската управа на Република Македонија се: обезбедување услуга за поднесување барање за дозволи 24 часа, 7 дена во неделата; заштеда на време и трошоци поради електронското поднесување на барањата; зголемување на ефикасноста на процесот на одобрување дозволи и подигнување на неговата правна сигурност; полесна размена на информациите заради употребата на стандардизирани и хармонизирани податоци; електронска контрола на користењето дозволи и транспарентна распределба на царинските квоти (Kutirov, 2009).

Олеснувањата, идентификувани од страна на економските оператори од примената на едношалтерскиот систем се: едноставно пребарување и можност за следење на постапката за добивање одобрение, заштеда на ресурси (време, трошоци и луѓе) и подобрена комуникација, контакт и решавање на евентуално појавените проблеми со Царинската управа како институција одговорна за неговото функционирање (Костовски, 2011).

Во декември 2009 година Економската комисија на Обединетите нации за Европа (УНЕЦЕ) го препорачала ЕКСИМ како модел за развој на електронски едношалтерски систем за увозни и извозни дозволи во регионот, а македонското искуство во однос на развојот на едношалтерскиот систем требало да се вклучи во препораките на Светската царинска организација за развој на вакви системи и помош на помалку развиените земји (ЦУРМ 2010, стр. 8; 2011, стр. 10-11).

Со текот на времето системот бил повеќе пати надграден со: подготовки за размена на податоци со новиот софтвер за обработка царински декларции, поврзување со новиот информатичко-комуникациски систем на Ветеринарната управа, воведување нови модули за издавање транспортни дозволи во билатералниот патен сообраќај, воведување нови извештаи и сл. (ЦУРМ 2011, стр.10-11). Ова значи, дека покрај тоа што се работи на постојано одржување на системот, се работи и на негова надградба и нудење нови услуги.

*Табела 1. Број на корисници и издадени дозволи во ЕКСИМ во периодот 2010—2017 година*

|  |  |  |
| --- | --- | --- |
| Година | Број на економски оператори корисници на ЕКСИМ | Број на издадени дозволи за увоз, извоз и транзит |
| 2010 | 520 | 52,081 |
| 2011 | 1,857 | 66,818 |
| 2012 | 3,540 | 71,464 |
| 2013 | 4,563 | 74,491 |
| 2014 | 5,275 | 79,018 |
| 2015 | 5,893 | 84,637 |
| 2016 | 6,391 | 88,751 |
| 2017 | 6,710 | 91,593 |

Извор: ЦУРМ (2014, стр.27), ЦУРМ (2016, стр.25), ЦУРМ (2017, стр.16), ЦУРМ (2018, стр. 19).

Во Табелата 1 е прикажан бројот на регистрирани корисници и издадени дозволи за периодот од 2010 до 2017 година. Според податоците прикажани во табелата 1 се забележува дека бројот на корисници на дозволи од ЕКСИМ се зголемил 13 пати во 2017 година во однос на 2010 година, а бројот на издадени дозволи за увоз, извоз и транзит бележи постојан пораст.

1. **РЕЗУЛТАТИ ОД ФУНКЦИОНИРАЊЕТО НА ЕКСИМ ВО РЕПУБЛИКА МАКЕДОНИЈА**

Во 2011 година е направено истражување за согледување на функционирањето на едношалтерскиот систем во однос на рангирањето на неговите карактеристики и во однос на влијанието на системот врз олеснувањето на трговијата. Оценувањето на влијанието на ЕКСИМ-от врз целосното олеснување на работата на компаниите било направено со оценување на пет критериуми: брзина на постапката за добивање лиценци, заштеда на време, заштеда на човечки ресурси, заштеда на финансии и генерално олеснување на работата. Резултатите покажале дека корисниците на ЕКСИМ-от оствариле најголемо олеснување на работата со заштедите во време (4,24) и заштедите на човечки ресурси (4,17), а најмали биле заштедите на финансии (3,97). Ова покажува дека примената на едношалтерскиот систем во Република Македонија на учесниците во трговијата им овозможил големи заштеди на времето и на човечките ресурси во процесот на добивање дозволи за увоз, извоз и транзит и при распределбата на царинските квоти (Тошевска-Трпчевска, 2015).

При оценувањето на повеќе одделни критериуми на ЕКСИМ-от најниски оценки биле добиени за неизвесноста за добивање на лиценцата и за брзината на решливост на појавените проблеми. Кај корисниците на едношалтерскиот систем сè уште постоела неизвесноста за добивање на бараната дозвола за увоз, извоз или транзит (Тошевска-Трпчевска, 2015).

Дополнитело, од истражувањето биле пријавени неколку проблеми од примената на едношалтерскиот систем. Компаниите што ги оцениле карактеристиките на ЕКСИМ-от и целосното олеснување на работата со неговата примена со пониски оценки укажале на усложнувањето на работата околу добивањето на дозволите за увоз, извоз и транзит, заради потребата од доставување на целосната документација за добивање на бараната дозвола во хартиена форма по добивањето на таа дозвола по електронски пат. Ова значело, дека во моментот кога компаниите имаат потреба од некоја дозвола за увоз, извоз или транзит на стоката тие, преку системот на ЕКСИМ ќе ја добијат бараната дозвола, но подоцна треба да ја поднесат целокупната документација во хартиена форма. Според нив, овој начин на работа значи непотребно оптоварување и усложнување на работата.

Кај некои компании што го користеле ЕКСИМ-от постоело незадоволство поради појавата на проблеми од техничка природа, како што е нереткиот „пад“ на компјутерскиот систем на Царинската управа и неможноста тие проблеми да се решат доволно брзо за да ги задоволат барањата на компаниите. Други компании укажале и на проблеми околу царинското распоредување на стоката, односно несоодветно тарифирање на стоката за која во системот на ЕКСИМ излегувало дека е неопходно да се бара определен вид дозвола или одобрение. Според нив, Царинската управа требало да вложи дополнителни напори околу воведувањето и разјаснувањето на царинското распоредување на стоките во ЕКСИМ-от (Тошевска-Трпчевска, 2015, стр.267).

Во 2016 година во Студијата за мерење на времето на царинење и пропуштање на стоките биле согледани неколку проблеми во примената и во функционирањето на едношалтерскиот систем. Иако примената на ЕКСИМ требало да го унапреди процесот на извоз, увоз и транзит, анализата покажала дека одредени државни авторитети инсистирале на добивање на документите за сите постапки во хартиена форма, со што се дуплирал целиот процес. Оние царински застапници што подготвувале документи за стоките под режим на дозволи имале потреба од значително повеќе време од оние што ги подготвувале документите за царинење на стоките што не подлежеле на инспекциски преглед или контрола. Најголеми задоцнувања во процесот на царинење биле забележани кога стоките подложеле на дозволи од: Државниот инспекторат за земјоделство, Државниот санитарен и здравствен инспекторат и Агенцијата за храна и ветеринарство. Државниот инспекторат за земјоделство не е дел од ЕКСИМ системот. Барањето за ваква дозвола се поднесува во хартиена форма, а дозволата се издава од ДИЗ со официјален печат што ја содржи референцата „Одобрено“ на последната страница на транзитната декларација (Кикеркова и др., 2016, стр.11).

Студијата покажала дека сите државни авторитети што биле вклучени во ЕКСИМ системот требало да ги анализираат неговите законски акти и подакти, со цел да се отстрани потребата од едновремено барање операторите да поднесуваат документи во хартиена форма и да се олесни и забрза процесот на добивање дозволи во ЕКСИМ-от (Кикеркова и др., 2016, стр.13). Царинските авторитети посебно препорачувале обезбедувањето на дозволите од одговорните институции да не биде предуслов за царинење и пуштање на стоките во промет. На овој начин, целиот процес може да биде олеснет и забрзан.

Друг индикатор што укажува на определени проблеми при функционирањето на ЕКСИМ-от е зголеменото просечно време, потребно за добивање на дозволата.

*Табела 2. Просечно време, потребно за добивање на дозвола во ЕКСИМ*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Гподина | 2010 | 2011 | 2012 | 2013 | 2014 | 2015 | 2016 | 2017 |
| Просечно време (часови) | 5.6 | 2.5 | 1.5 | 2.4 | 2.5 | 3.4 | 3 | 1.6 |

Извор: ЦУРМ (2018, стр.19), ЦУРМ (2017, стр.16), ЦУРМ (2016, стр.25), ЦУРМ (2015, стр.25), ЦУРМ (2014, стр.27).

Од податоците, прикажани во табелата 2, е видливо дека во почетните години од воведувањето на ЕКСИМ било забележано значително намалување на потребното просечно време за издавање на дозволите и тоа од почетните 5,6 часа се свело на 1.5 час. Подоцна се забележува дека просечното време за издавање на дозвола почнува да расте, за тој тренд да престане дури во последната 2017 година кога е забележано дека било потребно 1,6 часа за добивање дозвола. Иако во последната година на примена на системот се забележува повторно намалување на просечното потребно време за издавање на дозвола, сепак податоците се индикатор дека секој воведен систем треба доследно да се применува и постојано да се одржува за да ги исполни целите поради кои е воведен: забрзана и олеснета трговија.

**ЗАКЛУЧОК**

Царинската управа на Република Македонија е одговорната институција за спроведување на мерките за олеснување на трговијата во земјата и од 2007 година институцијата спровела мерки што довеле до подобрување на бизнис климата и за царинската администрација и за деловната зедница. Со воведувањето на повеќе електронски мерки, царинската администрација на Република Македонија тежнее кон овозможување бесхартиена околина и на тој начин да се овозможи целосно олеснување на трговијата, како за економските оператори, така и за царинската администрација. Во последниот извештај на Светската банка за „Дуинг Бизнис“ (*Doing Business*) од 2018 година, Република Македонија е рангирана на 29-то место од вкупно 190 земји во однос на индикаторот Тргување преку граници, што претставува значителен напредок во однос на 127-то место што земјата го имала во 2007 година (http://www.doingbusiness.org/rankings). Ова подобрување, секако, е резултат на мерките, преземни од надлежните државни органи, а најмногу од царинската администрација на земјата. Скокот од речиси 100 места за перидодот од 11 години (2007-2018) е доказ дека напорите на Царинската управа се успешни во овозможување олеснета и модернизирана трговија.

Како и да е, сепак сè уште има проблеми што треба да се решаваат. Од воспоставувањето на електронскиот едношалтерски систем – ЕКСИМ и неговото функционирање веќе речиси осум години детектирани се неколку проблеми. Најголемиот од сите проблеми од функционирањето на ЕКСИМ-от се однесува на дуплирањето на целата процедура со издавањето на дозволите, бидејќи економските оператори по добивањето на дозволата во ЕКСИМ ги поднесуваат документите и во хартиена форма. Ова има значителни негативни ефекти врз целиот процес на тргување и наместо да ја олеснува трговијата создава дополнителни тешкотии. Ова е видливо и со значителното зголемување на просечното време, потребно да се добие дозволата во системот што е забележано сè до 2017 година.

Друг важен проблем во функционирањето на ЕКСИМ-от е неуспешноста и по осум години оперативност на системот сè уште да не се вклучени сите институции што се дел од него и се поврзани со надворешнотрговското работење. Има државни институции што воопшто не се вклучени во електронскиот систем и дозволи за нив не се издаваат преку ЕКСИМ, а има и институции што се дел од системот, но издавањето на дозволата е условено со физичка проверка на стоката. Со цел да се надминат овие проблеми, Царинската управа треба да вложи дополнителни напори за правно обврзување и вршење дополнителен притисок на сите вклучени државни институции да ги променат сопствените процедури, со цел да се избегне дуплирањето на постапките и да се олесни и да се забрза процесот на добивање дозволи. Со оглед на тоа што менаџирањето на целиот процес значи менаџирање на повеќе институции што е исклучително тешко, Царинската управа предлага да се раздели процедурата на добивање дозвола од процесот на царинење и пропуштање на стоките. На овој начин, целиот процес може да се забрза и да се олесни.

**БИБЛИОГРАФИЈА**

1. *Годишни извештаи за работата на Царинската Управа на Република Македонија,* Царинска Управа на Република Македонија, Скопје, 2010-2018.
2. Димитровски Димитар, “Едношалтерски систем за увоз и извоз во Република Македонија: Придонесот на УСАИД Проектот за деловно окружување за олеснување на трговијата” in *Извештај за надворешна трговија на Македонија 2008,* УСАИД и Министерство за економија, Скопје, 2008.
3. *Doing Business 2018: Reforming to Create Jobs,* The World Bank Group, Washington DC, 2018.
4. Кикеркова И., Тошевска-Трпчевска К., Аџиоски Д., Макревска Дисоска Е. и Секуловска М., *Компаративна студија за мерење на времето на царинење и пропуштање на стоките,* Универзитет Св. Кирил и Методиј во Скопје, Економски факултет - Скопје, 2016 год.
5. Korinek J., Sourdin P., “To What Extent Are High-Quality Logistics Services Trade Facilitating?”, *OECD Trade Policy Working Papers,* No. 108, OECD Publishing, Paris, 2011.
6. Костовски Зоран, презентација на тема „Едношалтерски систем (ЕКСИМ) – предности за економските оператори“ на Конференцијата *Создавање бесхартиена трговија,* Царинска управа на Република Македонија, Скопје, 2011.
7. Kutirov Slavica, Power Point Presentation on *Single Window for Licenses for Import, Export and Transit of Goods and Tariff Quotas (EXIM),* WCO, Brussels, 2009.
8. Samuel O. Idowu, Kiymet Tunca Çaliyurt*: Corporate Governance-an International Perspective*, Berlin, 2014.
9. Службен весник на Р.М., неколку изданија.

Тошевска-Трпчевска, *Олеснување на трговијата,* Селектор, Скопје, 2015.

Tosevska-Trpcevska Katerina,*“*Effects of the implementation of single window and simplified customs procedures in the Republic of Macedonia”, *World Customs Journal,* Volume 8, Number 1, International Network of Customs Universities, Canberra, 2014.

1. UN/CEFACT, *Recommendation No.33,* United Nations Center for Trade Facilitation and Electronic Business, Geneva, 2005.

World Customs Organization, *Customs in the 21st Century, Enhancing Growth and Development through Trade Facilitation and Border Security,* WCO, Brussels, 2008.

World Trade Organization, *Agreement on Trade Facilitation,* WTO, WT/L/931, Geneva, 2014.

World Trade Organization, *Trade Facilitation Agreement – Easing the Flow of Goods Across Borders,* WTO, Geneva, 2015.

1. Yasui Tadashi and Engman Michael, “The Role of Automation in Trade Facilitation” in OECD Trade Policy Studies *Overcoming Border Bottlenecks, The Costs and Benefits of Trade Facilitation,* OECD, USA, 2010.
2. <http://www.doingbusiness.org/data/exploreeconomies/macedonia-fyr>

**ASSESING THE FUNCTIONING OF THE SINGLE WINDOW SYSTEM – EXIM OF THE CUSTOMS ADMINISTRATION OF THE REPUBLIC OF MACEDONIA**

**Katerina Toshevska-Trpchevska**

Ss. Cyril and Methodius University in Skopje, Faculty of Economics - Skopje

katerina@eccf.ukim.edu.mk

**Abstract**

*The paper explains the changed role of the Customs Administration in the XXI century and its role to control goods when crossing borders while at the same time protecting the economy and safety of the consumers. The focus of the paper is to explain the implementation of the Single window system for issuing import, export and transit licenses (EXIM) from legal, organizational and managerial aspect. The paper gives an analysis from several studies exploring the functionality of the EXIM and its influence over trade facilitation. Special attention is given to the problems and inconsistencies in its functioning. At the end of the paper, the important and essential role of the Customs Administration of the Republic of Macedonia is stressed for enabling further sustainability and successful functioning of the single window in order to facilitate trade.*

**Key words:** Customs administration of the Republic of Macedonia, trade facilitation measures, e-Customs, single window, EXIM sustainability.